google/wiki40b huggingface dataset:
Orjen

Geografi og natur

Siden Orjen består av kalkstein har de store nedbørsmengdene dannet karstformasjoner i fjellene (fjellet har blitt porøst), slik at selv om det kommer mye regn og snø i området så renner det ikke ned fra fjellet i elver, men ned i kalksteinen. Mangelen på overflatevann er med stor sannsynlighet den største årsaken til den spredte bosetningen i området. Det finnes flere tørre elvedaler rundt Orjen. Bare en gang i blant fylles disse med vann når snøsmeltingen skjer samtidig med kraftig regn. Flom kan være et problem, og flere karstsletter er kjent for langvarige flomperioder. 
Tektonisk er området svært aktivt, og det er relativt ofte jordskjelv i området. Den adriatiske kontinentalplate synker under De dinariske alper, og jordskjelv har til og med dannet tsunamier.
Orjen dekker et område på omtrent 400 km² og strekker seg 25 km fra Bosnia-Hercegovina i vest til Montenegro i øst. Orjen består av fire høye karstplatåer, som er skilt fra hverandre av rygger. Tre nesten parallelle rygger møter hverandre i Zubački kabao, det høyeste punktet i Orjen. Ryggene som er mot nord er de høyeste, og skjermer Bijela gora-platået fra middelhavskysten. De forskjellige platåene er Krivošije i øst, Bijela gora i nord, og Dobri do og Vrbanj i vest. Det er bare spredte bosetninger på karstslettene rundt fjellet. Slettene Grahovo, Dragalj, Vrbanj, Krusevica og Grabalj er viktige jordbruksområder, og er de eneste kommunkasjonslinjene i området. Orjen er en stor hindring mellom kysten, Herceg Novi og Risan, og de indre landsbyene Grahovo, Trebinje og Niksic.
Fjellet får store nedbørsmengder i løpet av et år, enkelte plasser opp mot 5 000 mm i året, mengder som er mer vanlig i tropiske regnskoger enn ved det tørre Middelhavet. Det kommer derfor mye snø på fjelltoppene, og snøen kan enkelte år ligge til ut i juni.

Flora

Orjen har et unikt planteliv, og dette er en del av grunnlaget for opprettelsen av naturpark her. Minst 10 arter er endemiske til Orjen, og den store høydevariasjonen medfører at svært mange arter er tilstede på meget lite areal.
I den dinariske kalksteinsskogen er lind (Tilia cordata), italialønn (Acer opalus), vanlig edelgran (Abies alba), bøk (Fagus sylvatica) og sølvasal (Sorbus aria) viktige trearter. 
Blant busk- og blomsterplantene er flere endemiske, blant annet orjen-sverdlilje (Iris orjenii), krøll-lilje (Lilium martagon) og sjeldne arter av peoner (Paeonia daurica og Paeonia mascula). Vi finner også arter felles med Norge, f.eks stankstorkenebb, einstape, hagtorn, spolebusk, liljekonvall og spansk kjørvel.
Kongernes Lapidarium

Utstillingene

Brygghuset har vært lukket for offentligheten i århundrer, men fremviser nå nesten 400 stenskulpturer og gipsavstøpninger, som gjennom historien har tjent som maktmanifestasjoner for regentene. Utstillingen dekker 4 000 kvadratmeter. 
Første etasje har særlig fokus på kong Frederik Vs tid. Ved inngangen ses en samling av 70 nordmenn og færinger av J.G. Grund etter forlegg fra Jørgen Christensen Garnaas, som opprinnelig var oppstillet i Nordmandsdalen ved Fredensborg slott. Deretter følger skulpturer fra Amalienborg, Johannes Wiedewelts skulpturprogram fra  Brede Allé i Fredensborg slottshave, samt billedhuggeren Jacques-François-Joseph Salys rytterstatue av Frederik V i gips. Her ses også Abraham César Lamoureux originale rytterstatue av Christian V i bly – opprinnelig dekket med bladgull. Den mere kjente kopien står i dag på Kongens Nytorv.
Annen etasje, det såkalte Stenloftet, er et slags åpent depot, hvor nye gipsavstøpninger og kopier oppbevares, og hvor stukkatører og håndværkere fremover vil komme til å arbeide med gjenstandene. Her ses menasjerier, skulpturer fra antikkens mytologi, trofeoppsatser, våpenskjold og monogrammer.
News of the World (avis)

Etableringen

Søndagsavisen var den billigste på markedet da den kom i gang, og innrettet seg spesielt mot den nye lesekyndige arbeiderklasse. Den var fra første stund hjemmehørende i det tradisjonelle avisområdet Fleet Street i London. Den ble opprinnelig publisert av John Browne Bell.

Familien Carr gjennom 80 år

I 1891 ble avisen solgt til Lascelles Carr, og forble i Carr-familiens eie i nesten åtti år. Under denne perioden opplevde den en fenomenal opplagsvekst. Høydepunktet kom i 1950-årene, da avisen kom opp i inntil ni millioner i opplag, og var dermed verdens mest solgte avis.

Murdoch overtar

Det var i 1969 at avisen kom i Rupert Murdochs eie (gjennom det nåværende News International), etter at den konkurrerende pressemagnaten Robert Maxwells Pergamon Press i årevis hadde prøvd å sikre seg avisen i sin portefølje. Den var den første britiske avisen som ble kjøpt av Murdoch.
Avisen fokuserte på lettere presentert nyhetsstoff som kjendissladder og skandaleoppslag. Den spesialiserte seg på avdekkinger av skandaler av alle slag, ikke minst av kjendisers – deriblant kongeliges – utroskapsforhold, narkotikabruk, andre sedelige feiltrinn og uregelmessigheter for øvrig. 
News of the World var den desidert største avisen i Storbritannia, med et gjennomsnitt på 2 812 005 solgte eksemplarer per uke i oktober 2010. Dette gjorde avisen også til den største engelskspråklige avisen i verden.
Avisen ble trykket i Hertfordshire, Liverpool, Dinnington nær Sheffield, Portsmouth og Glasgow, og en egen utgave ble trykket i Belfast. Den ble også trykket utenlands i Dublin, Madrid, Brussel, Kypros og i Orlando i Florida i USA.

Ulovlige metoder og nedleggelse

Det kom etter hvert frem at avisen brukte privatetterforskere til å avlytte telefonsvarerne til blant andre fotballspillere, kongelige, politikere og skuespillere. I juli 2011 ble det også kjent at News of the World hadde avlyttet telefoner og telefonsvarere som tilhørte ofre etter terrorangrepet i London 7. juli 2005 og deres pårørende. Også ofre for annen kriminalitet og deres pårørende var blitt utsatt for slik ulovlig avlytting. Avisen skal dessuten ha avlyttet meldinger på telefonsvareren til mordofferet Milly Dowler,  etter at hun forsvant i 2002.
Disse avsløringene om ulovlig metodebruk førte til at James Murdoch 7. juli 2011 kunngjorde at avisens utgave 10. juli 2011 ville bli dens siste.
American Folk Art Museum

The American Folk Art Museum, tidligere Museum of Early American Folk Arts, ble grunnlagt i 1961. Museet åpnet på sin nåværende adresse på West 53rd Street i New York City i USA i desember 2001.
Bakers cyste

Epidemiologi

Bakers cyste er en relativt vanlig tilstand, med en estimert prevalens mellom 5–40 % blant personer som undersøkes for knesmerter. Da de fleste cystene ikke gir noen plager, blir de som regel oppdaget tilfeldig under utredning for andre tilstander i kneet. Prevalensen øker med alderen, og er vanligst hos voksne i alderen 35–70 år.

Etiologi

Hos voksne oppstår cysten som regel sekundært til andre sykdomsprosesser i kneet, for eksempel artrose, artritt eller meniskskade i kneet, eller etter en direkte skade. Disse tilstandene gir økt trykk i leddet, noe som får synovialhinnen til å buke ut og gi etter. Cysten er derfor som regel ikke en «ekte» cyste, men heller en utposning av synovialhulen. De fleste cystene beholder forbindelsen med synovialhulen i kneet slik at leddvæsken kommer ut i cysten, men enkelte ganger lukker forbindelsen seg og cysten blir uten forbindelse med kneleddet.
Hos barn er tilstanden som regel primær, altså uten forutgående skade eller sykdom i kneet, og disse har som regel ingen forbindelse med kneleddet. Disse oppstår fra en slimpose (bursa) bak på kneet.

Symptomer og funn

En intakt Bakers cyste gir som regel få eller ingen plager, og oppdages ofte ved en tilfeldighet på ultralyd eller MR-undersøkelse. I visse tilfeller kan man få vanskeligheter med å bøye kneet fullstendig, og noen kan også være plaget med smerter eller stramninger bak i knehasen. Ved klinisk undersøkelse er cysten vanligvis lett synlig i knehasen når personen står oppreist, og kjennes som en uøm, myk og fluktuerende oppfylning bak kneet.
Dersom cysten sprekker (dvs. rupturert Bakers cyste) oppstår det som regel akutte smerter og hevelse i leggen, og tilstanden kan minne om dyp venetrombose. Til forskjell fra dyp venetrombose vil blodprøver som regel vise en normal, negativ D-dimer ved en rupturert Bakers cyste, og ultralyd vil kunne være med på å skille de to tilstandene.

Behandling

Tilstanden krever som regel ingen behandling hos barn, og cysten går som regel fullstendig tilbake av seg selv. Hvis Baker-cysten ikke gir plager, behandles den vanligvis ikke. Ved sterke smerter kan cysten tappes med en nål, eventuelt opereres bort. I tillegg bør den underliggende årsaken til at cysten oppstår behandles så man unngår tilbakefall.
Flemming Rose

Priser og utmerkelser

Den 27. mars 2007 mottok Flemming Rose Trykkefrihedsselskabets journalistpris, Sappho-prisen.
Den 19. mars 2015 mottok han Publicistklubbens Publicistprisen 2015.
Den 30. august 2015 besluttet styret i Fritt Ord å tildele Rose Fritt Ords Honnør. Prisen var på 100 000 norske kroner.
Catch (snusmerke)

Catch er et snusmerke (kun white portion) som produseres og markedsføres av Swedish Match. Catch ble for første gang lansert på det svenske markedet i 1984. Dette var det første snusmerket tilsatt smak. Siden har det blitt utviklet en rekke varianter.
Sommeren 2008 ble all snus i white-portion format hos Swedish Match lagt i et såkalt stjerneformet mønster i snusboksen.
Høsten 2008 fikk samtlige Catch varianter nytt design. Dette for å skape fornyelse.
Vinteren 2009 lanserte Swedish Match Catch Collection, som består av variantene Chill (mint/vanilla), Fresh (peppermint), Still (violet/licorice) og Cozy (cardamom/cinnamon). Fire ganger i løpet av året bytter snusmerket mellom de fire smakene, noe som vil si at det skiftes smak omtrent hvert kvartal.
Modum prestegård

Modum prestegård eller Heggen prestegård ligger nordvest for Heggen kirke i Modum.
Prestegårdens historie går i likhet med kirkens tilbake til middelalderen. Som ved prestegårder flest har bygningsmassen endret seg en god del gjennom årene.
Hovedbygningen er et tømmerbygg i to etasjer med saltak. Det antas at nordre del er fra tidlig 1800-tall, men bygget fikk sin nåværende form ved en ombygging i 1862, og fikk da det utkragede taket. Forpakterboligen (tidligere borgstue eller herrekammerbygning) kan spores tilbake til 1760. Disse to og et stabbur i to etasjer er fredet.
Prestegården og miljøet rundt kirken er ansett å ha høy verdi som kirkelig kulturminne.
Sider

Sider er en lett musserende fruktvin, laget av gjæret råsaft fra epler. Sider blir oftest produsert i områder der en dyrker mye epler. Nordvest-Frankrike, Nord-Spania, deler av Storbritannia, Nord-Amerika og Tyskland har lange sidertradisjoner. Her har en dyrket fram eplesorter som er særlig godt egnet for siderproduksjon. Navnet sider kommer fra det hebraiske ordet sjekar, som betyr sterk drikk.
Alkoholinnholdet i sider kan være opptil 8% i typer som er gjæret ved høy temperatur. Det er vanlig å holde temperaturen mellom +4 og +16 °C for å få til en langsom gjæringsprosess som framhever den rike eplesmaken.
Ved å destillere sider kan en lage eplebrennevin, som calvados eller applejack. Den franske drikken pommeau er en blanding av sider og calvados som blir drukket som aperitiff.
Sideraktige drikker kan også fremstilles av andre fruktsorter, som pære og fersken.
Ordet sider, gjerne feilstavet cider, blir iblant brukt som produktnavn på alkoholfri eplemost tilsatt kullsyre eller på rusbrus med eplesmak.

Fransk sider

I Frankrike var sider, cidre, den viktigste drikken etter vin fram til midten av 1900-tallet, da øl tok over utenfor kjerneområdene. Sidrene som blir laget i Bretagne og Normandie er vernet med merket om geografisk opphav. I tillegg til å drikke den, gjerne fra tradisjonelle keramikkopper, bruker en mye sider i normannisk matlaging.

Spansk sider

I Asturias og Euskadi i Spania er sidra en tradisjonell drikk som gjerne blir helt opp i små glass med en armlengdes avstand til flasken. Dette gjør at drikken inneholder mye luft, slik at den en kort stund bobler slik som champagne.

Irsk sider

I Irland har siderbrygging blitt oppmuntret av myndighetene og siderprodusenter fikk lenge skattelettelser. Det irske markedet er dominert av et enkelt merke, Bulmers. Irsk Bulmers har ingen forbindelse med den britiske sideren som selges under samme navn.

Norsk sider

I Norge er det lange tradisjoner for å produsere sider. Det finnes forskjellige eplesorter som er velegnet til sider, blant andre Aroma, Gravenstein og Torstein. I Hardanger finnes det mange bønder som brygger sider til eget bruk. Noen bønder har også lisens til å selge sider til gårdsmat. Det er fire forskjellige norske sidere i salg på Vinmonopolet, to er basert på lokal tradisjon fra Hardanger.
Sider produseres også i Sverige.
Wojciech Maciejewski

Wojciech Maciejewski er en polsk gitarist som spiller sammen med gruppa Kilersi. Han er også kjent for å spille sammen med punk-rock bandet Sedes.
Congress Street (Boston)

Congress Street i Boston, Massachusetts er en forretningsgate i Financial District og South Boston. Den ble først navnsatt i 1800. Det ble utvidet i 1854 (fra State Street) så langt som til Atlantic Avenue, og i 1874 over Fort Point Channel i South Boston. Dagens Congress Street består av flere segmenter av gaten, tidligere kalt Atkinson's Street, Dalton Street, Gray's Alley, Leverett's Lane, Quaker Lane, og Shrimpton 's Lane.
Skylab Rescue

Skylab Rescue var en plan- og tilrettelagt redningaksjon for å redde mannskapet ned fra den første amerikanske romstasjonen Skylab, dersom noe gikk galt.
Planen gikk ut på å hele tiden ha en spesialinnredet romkapsel i beredskap. Denne skulle bemannes med to astronauter, og hadde plass, brennstoff og luft nok til å bringe tilbake fem. Grunnen til at planene ble lagt, var at teknikere så mulighetene som var skissert i en science fictionfilm fra 1969 («Marooned») og at det var mulig å bygge om en standard Apollo-kapsel til formålet.
Av problemer som oppsto, kan nevnes at Skylab 3 fikk så store problemer at redningsraketten faktisk ble klargjort og kjørt fram til start før problemene lot seg løse uten denne assistansen.
Redningskapslene er senere tatt inn til back-up for ordinære til- og fra – turer til Skylab, og er i dag i den store utstillingen på Kennedy Space Centre.
Michael Barnett

Biografi

Barnett er utdannet ved University of Illinois, mens doktorgraden er oppnådd ved University of Minnesota. Han var videre professor ved University of Wisconsin i årene 1990 til 2004. I skrivende stund besitter han Harold Stassen setet ved International Affairs avdelingen ved Hubert Humphrey Institute of Public Policy, samt et professorat i statsvitenskap ved University of Minnesota.
Aniekeme Alphonsus

Idrettskarriere

Alphonsus deltok ved ungdomsafrikamesterskapet i friidrett 2015, der hun fikk sølv i lengdehopp, med 5,50 meter, og hun deltok også på Nigerias stafettlag som vant 4 x 100 meter stafett. 
Ved Juniorafrikamesterskapet i friidrett 2015 kom hun på 2.-plass på 100 meter, bak Tamzyn Thomas fra Sør-Afrika. I tillegg kom hun på 3.-plass på 200 meter, og deltok på Nigerias vinnerlag på 4 x 100 meter stafett.
Shangcheng (Xinyang)

Shangcheng (kinesisk: 商城县; pinyin: Shāngchéng Xiàn) er et fylke i provinsen Henan i Folkerepublikken Kina. Det ligger under byprefekturet Xinyang.
Fylket hadde 697 253 innbyggere i 1999.
Hungry Eyes (Merle Haggards sang)

«Hungry Eyes» er en amerikansk countrysang med melodi og tekst av Merle Haggard. Den ble utgitt på singlen Capitol 2383 i februar 1969 og ble én av de mest berømte i hans karriere.

Bakgrunn

I slutten av 1960-årene utgav Haggard en serie med innspillinger som mange kritikere har ansett for å være ikke bare noen av hens beste verker, men også noen av de mest betydningsfulle i countrymusikkens historie. «Hungry Eyes» – noen ganger kjent som «Mama's Hungry Eyes» – er én av disse innspillingene.
Ifølge genrehistoriker Bill Malone har Haggard skrevet sangen som en tributt til sin mor og de oppofringene hun gjorde for sin familie som enslig mor (Haggards far døde da han var ni) Sangen selv er ikke selvbiografisk bemerket Malone, for familien Haggard bodde aldri i en arbeidsleir.
«Det er Haggards måte å feire minnet om Oklahomans og andre som bodde i arbeidsleire under Depresjonen og som fortsatte å eksistere gjennom forfølgelse og lidelse for å overføre deres kultur til California», skrev Malone.
«Hungry Eyes», hvis mørke tone understreker den håpefulle fortvilelsen til dets hovedsubjekt, Mama, var et spor på Haggards album, A Portrait of Merle Haggard, fra 1969.
Musikkritiker Mark Deming bemerket at sangen var blant Haggards fineste spor på albumet. «Silver Wings» og «Workin' Man's Blues» var de to andre.

Norsk versjon

Daniel (Steinar Danielsson)har skrevet en norsk tekst. Den norske tittelen er «Mammas sølvgrå hår». Platfoots har spilt inn sangen. Den ble utgitt på singlen Cattle CA 1001 i 1970.

Listeplasseringer

Sangen nådde en førsteplass på Billboard Hot Country Singles-listen.
Søker

Søker på et kamera brukes til å komponere og fokusere bildet. En søker kan være optisk eller elektronisk.
En optisk søker er et omvendt teleskop. Kameraer er utstyrt med ett av to prinsipielt ulike optiske søkersystemer. På speilreflekskameraer ser fotografen motivet nøyaktig slik objektivet overfører det til filmen. Når det lyset som danner bildet har passert gjennom objektivet, treffer det et 45° skråstilt speil og reflekteres mot et pentaprisme som snur bildet slik at det opptrer rettvendt i okularet. Når bildet tas, heves speilet slik at lyset slippes inn på filmen. På et speilreflekskamera forsvinner derfor motivet fra søkeren i det øyeblikket bildet tas. Rimeligere kameraer er utstyrt med gjennomsiktsøker, dvs. at motivet ikke betraktes gjennom objektivet.
Elektroniske søkere er i de fleste tilfeller en LCD-skjerm som viser motivet. Skjermen fungerer da ikke bare som søker, men også som monitor som kan vise bilder som er lagra i kameraet.
Mange digitalkameraer er utstyrt både med en elektronisk og en optisk søker. Digitale videokameraer har gjerne to elektroniske søkere. Den ene er en liten TV-skjerm med svart-hvitt-bilde, mens den andre er en LCD-skjerm med farger.
Devotion

Devotion var en norsk pop-gruppe innenfor eurodance-musikk. Medlemmene var Hans Olav Grøttheim, Jimmy James (James Ekgren) og Cecilie Hafstad. Deres første og mest kjente hit er Makes Me Feel som kom i 1994. Den lå 10 uker på VG-lista med tredjeplass som beste plassering. Musikkvideoen ble spilt inn en kald dag på en strand i Sverige og Silvany Bricen fra Trancylvania og Anneli Drecker fra Bel Canto var med som dansere i videoen. I 1995 kom andre-singelen Move Me som ble mye spilt i radio. Etter dette gikk gruppen i oppløsning. Jimmy James (James Ekgren) har siden hatt suksess som låtskriver og produsent for blant andre Ace of Base, Zuma og Stig Van Eijk. Hans Olav Grøtheim jobbet senere som A&R for EMI, og er mest kjent som produsent for Lene Marlin.
Norges fylker

Bakgrunn

Norge var før og i vikingtiden og middelalderen inndelt i fylker. Navnet kommer av det norrøne ordet fylki, avledet fra ordet folk. Noen fylker hadde navn etter kongen som grunnla småriket, andre etter folket som bodde der, og atter andre etter landskapet det lå i.
De fleste av de gamle fylkene og fylkesnavnene eksisterer fortsatt som distrikter vi kjenner den dag i dag. De senere syssel-, lens- og fogderiinndelningene som suksessivt fulgte i senmiddelalderen baserte seg i stor grad på de gamle fylkesenhetene, selv om de fleste fra 1660 også ble deler av større amter, som var en direkte forløper til dagens fylker. Det var så sent som i 1919 at de tidligere amtene ble erstattet av betegnelsen fylke, som dermed kom til å omfatte relativt større enheter enn begrepet gjorde tidligere, selv om også de gamle fylkene hadde sterkt varierende størrelser. Det var opprinnelig 20 fylker, hvorav 2 byer, Bergen og Oslo var egne fylker. Etter at Bergen gikk inn i Hordaland i 1972 og trøndelagsfylkene ble slått sammen i 2018, har det vært 18 fylker i Norge.

Fylkesmannen

En fylkesmann er en embetsmann utnevnt i statsråd og fungerer som statens representant i sitt fylke. Fylkesmannen utfører forvaltningsoppgaver på vegne av departementene og fører tilsyn med kommunenes virksomhet. Fylkesmannen er også klageinstans for mange typer kommunale vedtak.

Andre fylkesmyndigheter

I fylkene finnes også fylkesnemnder for barnevern og sosiale saker. Det er tolv av disse, da flere av disse er felles for to fylker.
Fylkesnemndene for barnevern og sosiale saker er statlige organer som blant annet fatter vedtak om overtakelse av omsorg for barn, tvangsplassering av barn med atferdsvansker, tvangsinnleggelse av rusmiddelmisbrukere, og fratakelse av foreldreansvar.
Fylkeslandbruksstyrene var tidligere statlige myndigheter i hvert fylke. Disse behandlet saker etter jordloven og konsesjonsloven. Mange av fylkeslandbruksstyrenes oppgaver ble etter hvert overført til kommunene. De gjenværende oppgaver ble overført til fylkesmannen fra 1. januar 2010, og fylkeslandbruksstyrene ble nedlagt.

Nasjonale valg

Hvert fylke fungerer også som et valgdistrikt for Stortinget, hvor fylkets størrelse (både befolkning og areal) bestemmer hvor mange representanter fylket har i parlamentet, og hvor representantene blir valgt gjennom forholdstallsvalg-ordningen. I Stortinget sitter representantene sortert etter hvilket fylke de representerer, ikke hvilket parti de tilhører. Ordningen om at fylkene fungerer som valgdistrikter er det nærmest unison enighet om i Norge, og lignende ordninger er også vanlige internasjonalt: Blant vestlige land som har parlamentarisme og forholdstallsvalg er det bare Nederland og Israel som har nasjonale valglister, alle andre land stiller med valgdistrikter som kan sammenlignes med norsk fylkesnivå.
Bue Digre

Bue Digre (norrønt Búi digri) var en legendarisk kriger, og kanskje også en historisk figur, som deltok på dansk side i slaget ved Hjørungavåg. Han var sønn av jarl Vesete på Bornholm. Hans bror Sigurd Kappe (i Fagrskinna kalt Sigurd Hvite) deltok også i Hjørungavåg. En opplysning hos Snorre Sturlason i Olav Tryggvasons saga forteller at Vagn Åkesson, en annen av de danske høvdingene i slaget og samtidig en konkurrent til Bue Digre om oppmerksomhet i de norrøne kildene, var sønn av Bue Digres søster Torgunn Vesetesdatter og Åke (Tokesson?).

Kontrast mellom menn

I henhold til kongesagaene og Jomsvikingenes saga ved Bue Digre en av de danske høvdingene som ledet sine skip mot norske Håkon jarl i Hjørungavåg året 986. I henholdt til blant annet Snorre Sturlasson var premissen før slaget at Bue Digre hadde sverget at han ikke skulle flykte for Håkon jarl i slaget, og det gjorde han heller ikke. Som litterær figur står Bue Digre i kontrast til nidingen Sigvalde jarl, en annen av de danske høvdingene. Hvor Bue Digre djervt vil kaste seg inn kampen holder Sigvalde igjen. Når den siste flykter blir Bue Digre igjen og slåss til han stuper. Sigvalde jarls feige handling blir ytterligere bekreftet når han i år 1000 forråder kong Olav Tryggvason og lurer ham i en felle i slaget ved Svolder.

Ulik litterært tyngde

Det er vanskelig å vite med sikkerhet om Bue Digre er en historisk figur eller ikke. De mange ulike fortellingene gir den samme historien ulikt tyngdepunkt, noe som understøtter tanken at det er snakk om litterære skikkelser. Den norske forskeren John Megaard har sett på de ulike kildenes behandling av forholdet mellom de to danske høvdingene Bue Digre og Vagn Åkesson i studien Vagn Åkesons vekst og fall (se ekstern lenke nedenfor):
Både i diktet Jómsvíkingadråpa og i kongssagaen Fagrskinna er det Bue Digre som det blir opplyst mest konkret om. I Fagrskinna er det Bue som står i spissen for den danske krigsflåten inn til Hjørungavåg. Det er også Bue som kjemper mot Eirik jarl, den viktigste helten på norsk side. Kampen som bølger omkring Bue Digre, som vist over, danner kjernen i slaget og fortellingen. 
I den yngre versjonen er det derimot Vagn som kjemper mot Eirik jarl og overstråler Bue Digre. I den påfølgende halshuggingsscenen er det ikke Bues sønn Sigurd, men en annen sønn ved navn Svein Buesson som får  grid av Eirik jarl. Skaldekvad som Tind Hallkjellssons dråpa om Håkon jarl og Einar Skålaglams Vellekla nevner derimot bare Bue Digre og Sigvalde jarl, ikke Vagn.
Det er detalj som alle kilder er enig om: Bue Digre dør, men ikke Vagn Åkesson.